हॉकिंग बिग-बैंग थियरी के प्रबल समर्थक रहे हैं। १९६५ में अपनी पीएच-डी। थीसिस की तैयारी के दौरान उन्होंने ब्रिटिश भौतिकीविद् डॉ. रोजर पेनरोज का एक आलेख पढ़ा जिसमें उन्होंने स्थापित किया था कि गुरुत्व के अधीन नक्षत्र अपने अवसानकाल में आकस्मिक रूप से शून्य आयतन और असीम घनत्व प्राप्त कर लेते हैं। भौतिकी में इस स्थिति को एकत्व कहते हैं। हॉकिंग ने इसी को अपने चिंतन का आधार बनाया। फिर १९७० में हॉकिंग और पेनरोज ने निष्कर्ष निकाला कि आइंस्टाइन के ‘सामान्य सापेक्षता सिद्धांत’ की मांग है कि ब्रह्मांड का आरंभ एकत्व में होना चाहिए जिसे आज बिग बैंग के रूप में जाना जाता है और जिसका अंत ब्लैक होल के रूप में होता है।